|  |
| --- |
| Til  Boligminister Kaare Dybvad Bek  E-mail: [trm@trm.dk](mailto:trm@trm.dk) |

# Boliger for livet: Tilgængelighed et vigtigt parameter i brugen af Landsbyggefondens midler

Kære Kaare

Nu er Danmark så småt ved at genåbne, og der er brug for at stimulere økonomien. Danske Handicaporganisationer (DH) bakker op om BL – Danmarks Almene boligers forslag om at igangsætte renoveringer i regi af Landsbyggefonden.

Når renoveringerne skal sættes i gang, er det yderst vigtigt, at **der også bruges midler til at renovere** **tilgængeligt**.. Tilgængelighed vil sikre, at mennesker med handicap, og også ældre borgere med begrænset førlighed, kan benytte de almene boliger i meget større omfang end i dag.

VIVE’s undersøgelse (2016) om levevilkår for mennesker med handicap viste, at 9,9 pct. af befolkningen mellem 16 og 64 år angiver, at de har et større fysisk handicap. Det svarer til ca. 360.000 mennesker i Danmark. En del af dem vil have behov for en fysisk tilgængelig almen bolig.

Dertil kommer de mange ældre, der også har behov for en tilgængelig bolig. Antallet af seniorer og ældre i Danmark forventes at vokse med knap 19.000 personer årligt frem til 2040[[1]](#footnote-1). Tal fra BL viser, at i 2019 var knap 22 pct. af de almene beboere fyldt 65 år, mens andelen blandt resten af befolkningen var 19 pct.

Der er altså behov for flere tilgængelige almene boliger. Ifølge tal fra BL er den gennemsnitlige omkostning til tilgængelighedsrenovering ca. 600.000 kr. pr. bolig. Afhængig af, hvor boligen opføres, er prisen for at bygge en ny ældrebolig på 66 m2 ca. 1,5-2 mio. kr. Det peger på en væsentlig besparelse ved at gøre flere eksisterende almene boliger egnede til mennesker med handicap og ældre fremfor at bygge nyt.

Jeg ved, at tilgængelighed indtil nu har været en del af udmøntningen af Landsbyggefondens midler, og jeg ved, at tilgængelighed efterspørges ved renoveringer af almene boliger.

Jeg vil derfor opfordre til, at tilgængelighed også fremadrettet bliver en del af udmøntningen af Landsbyggefondens midler. Hvad der er nødvendigt for nogen, er godt for alle.

Jeg står selvfølgelig til rådighed for en uddybning af ovenstående.

Med venlig hilsen

cid:image001.jpg@01CFE3CC.C4E6D750

Thorkild Olesen

*formand*

1. BL’s beregninger på baggrund af Danmarks Statistik <https://bl.dk/politik-og-analyser/temaer/boligaftale-2020-almene-boliger/%C3%A6ldre-og-behovet-for-tilgaengelige-boliger/> [↑](#footnote-ref-1)